Document ID: 32005R0930

32005R0930
L 162/1
SLUŽBENI LIST EUROPSKE UNIJE
06.06.2005.
UREDBA KOMISIJE (EZ) br. 930/2005
od 6. lipnja 2005.
o izmjeni priloga I., II., III., V., VII. i VIII. Uredbi Vijeća (EEZ) br. 3030/93 o zajedničkim pravilima za uvoz određenih tekstilnih proizvoda iz trećih zemalja
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EEZ) br. 3030/93 od 12. listopada 1993. o zajedničkim pravilima za uvoz određenih tekstilnih proizvoda iz trećih zemalja (1), a posebno njezin članak 19.,
budući da:
(1)
Zajednička pravila za uvoz tekstilnih proizvoda iz trećih zemalja trebala bi se ažurirati kako bi se uzele u obzir novije promjene.
(2)
Vijeće je u Odluci 2005/272/EZ (2) odobrilo sklapanje Ugovora između Europske zajednice i Republike Srbije o trgovini tekstilnim proizvodima.
(3)
Vijeće je u Odluci 2005/244/EZ (3) odobrilo sklapanje Sporazuma između Vlade Socijalističke Republike Vijetnama i Europske zajednice o pristupu tržištu. Na temelju članka 1. navedenog Sporazuma, postojeće se kvote za Vijetnam suspendiraju; a u skladu s time, također bi trebalo suspendirati dvostruku provjeru za sve kategorije tekstila.
(4)
U Uredbi Komisije (EZ) br. 1810/2004 (4) navedene su izmjene kombinirane nomenklature u sklopu Uredbe Vijeća (EEZ) br. 2658/87 (5), koje se primjenjuju od 1. siječnja 2005. Navedene izmjene također utječu na određene oznake u Prilogu 1. Uredbi (EEZ) br. 3030/93.
(5)
Uredbu (EEZ) br. 3030/93 trebalo bi stoga na odgovarajući način izmijeniti.
(6)
Mjere predviđene ovom Uredbom u skladu su s mišljenjem Odbora za tekstil, koji je uspostavljen u skladu s člankom 17. Uredbe (EEZ) br. 3030/93,
DONIJELA JE OVU UREDBU:
Članak 1.
Prilozi I., II., III., V., VII. i VIII. Uredbe (EEZ) br. 3030/93 mijenjaju se kako je navedeno u Prilogu ovoj Uredbi.
Članak 2.
Ova Uredba stupa na snagu sedmog dana od dana objave u Službenom listu Europske unije.
Odredbe koje se odnose na Republiku Srbiju primjenjuju se od 1. srpnja 2005.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 6. lipnja 2005.

Labels: 18
3
1